
Tā te Taki-Whaikaha i te Aroturuki 
o te UNCRPD 
Ōku Wheako, Ōku Mōtika: 
Kā Tautoko me kā Ratoka

Kupu whakataki

ahakoa ko wai, ahakoa nō hea.


Whakarāpopototaka Matua 
Kei roto i tēnei pūroko te horopaki ki kā taki-whaikaha mahi aroturuki nā te Pūtahi a Donald Beasley (DBI). I te tau 2021 nā te Tari Rakapū Tākata Whaikaha (DPO) a DBI i tono ki te kawe i kā takika-whaikaha mahi aroturuki i te Hui Taumata Mōtika Whaikaha a te Rūnaka Whakakotahi i kā Iwi o te Ao (UNCRPD). I aroturukihia e DBI kā wheako whaikaha i kā tautoko me kā ratoka whaikaha ki Aotearoa.
He whakatau i kā Tautoko me kā Ratoka Whaikaha hai Kaupapa Aroturuki
I whakamanahia e te kāwanataka o Aotearoa te UNCRPD i te tau 2008, otirā te kawa whirika i te tau 2016. Hei te Weheka 33.3, mātua tā te kāwanataka o Aotearoa whakawhanauka ki kā whaikaha me ā rātou kaupapa ki roto i te aroturukitaka mō te whakatinanataka i a UNCRPD. Nō te tau 2018 tā DBI kawe i kā taki-whaikaha aroturuki. I roto i kā tau o mua, ko kā hurika aroturuki he ruku i kā wheako whaikaha i roto i te noho kāika, kātahi ko te hauora, ka whai mai ko te waiora. I kitea ko kā tautoko me kā ratoka whaikaha hai pouhere ki te ora o te kāika, o te hauora, o te waiora anō hoki. Nā, ka puta ko te whakatau ko kā tautoko me kā ratoka whaikaha hai kaupapa tuatoru kia aroturukihia i te tau 2022 ki te 2024. 
Kā Tautoko me kā Ratoka a UNCRPD
Kāore he weheka whāiti i te UNCRPD e hākai ana ki kā tautoko me kā ratoka, heoti anō, tērā kā weheka e hākai ana ki te hurihaka o te mahi aroturuki.
· Āheitaka - Weheka 9;
· Mana aukati rāwekeweke, aukati taikaha, aukati tūkino hoki - Weheka 16;
· Noho tautahi me te noho piri ki te hapori - Weheka 19,
· Āheika neke tinana - Weheka 20,
· Whakaute whānau, whakaute kāika - Weheka 23,
· Mātauraka - Weheka 24,
· Whakahaumanu, whakaora - Weheka 26,
· Ū ki te ahurea, ki kā mahi rēhia, ki te hākinakina - Weheka 30 (Kotahitaka o te Ao, 2006).
Kā Tautoko me kā Ratoka ki Aotearoa
Ki Aotearoa whānui, he mea tuku kā tautoko me kā ratoka whaikaha e kā tari kāwanataka rerekē, i ruka anō i te āhua i hauā ai te takata, otirā i te āhua o te pakeke. Mō kā tākata i whānau whaikaha mai, i whaikaha rānei i te raru hauora, mā Kā Ratoka Whaikaha (DSS) e tautoko. E utua ana a DSS e te Manatū Whakahiato Ora (i mua o ko te Manatū Hauora me te Manatū Whaikaha). Mēnā te whaikaha i hauā ai i te aituā, i te wharaka, mā te Tari Utu Huka Whara (ACC) e tautoko ki te tahua whaikaha. Mō te huka pakeke 65 neke atu, mō te huka hauā ā-waiora, e utua ana kā tautoko whaikaha e Te Whatu Ora. Mō kā tamariki whaikaha i roto i kā kura, mā te Tāhuhu Mātauraka kā tautoko me kā ratoka.
Kā Tautoko me kā Ratoka Whaikaha
Ko kā ture e ārahi ana i a DSS ko:
· te Ture Pae Ora 2022,
· te Ture Kōmihana Hauora me te Whaikaha 1994,
· te Ture Ratoka (Haumaru) Hauora me te Whaikaha 2001, me
· te Ture Hauā Hinekaro (He Manaaki, he Whakahaumanu Whakature) 2003.
Ko te whakakau o DSS
Neke atu i te 30 tau te hapori whaikaha e tohe ana kia panonihia a DSS. I Ōketopa i 2021, i whakaputa kōrero te kāwanataka nō Aotearoa ka tū te Manatū Whaikaha, otirā ka hūnuku a DSS mai i te Manatū Hauora ki te Manatū Whaikaha, tērā i tutuki ai i Hūrae, 2022. Ko te aroka o Whaikaha ko te horapa ā-motu o Oraka Whaimana (Enabling Good Lives) me te aromātai i a UNCRPD i roto i kā kaupapahere kāwanataka. 
I Māehe 18, 2024, ka huri ana te kāwanataka, tērā te putaka kōrero mō kā Tohutohu Hoko me kā ture Taputapu me kā Ratoka Whakarerekē (EMS) kia rāhuitia mai ai te tahua. Ka whai tata mai ko te arotake motuhake i a Manatū Whaikaha me DSS,  waihoki, ka oti ana te wāhaka tuatahi o te arotake, e hia tohutohu i puta. Tērā a DSS ka neke mai i te Manatū Whaikaha ki te Manatū Whakahiato Ora (MSD). Nā, ko kā karere i puta i Hepetema 2025, e whai nei i te wāhaka tuarua o te arotake. Kei roto ko te turaki i kā tohutohu hokohoko, otirā, ko te poupou ake i te mana whirika, he mana whakatau takitahi (IF). Heoti anō, ko te hua kē mō kā rā e tū mai nei ko te whakahākaihia o kā roheka tahua ki te rahi o tā te kiritaki takitahi whakapau pūtea i Hune 2023 ki Hune 2025.
Te Whakatewhatewha a te Kōmihana Roera ki te Tūkino Tiaki a te Kāwanataka me te Pūroko HDC
I puta i te Whakatewhatewha a te Kōmihana Roera tāna pūroko mō te tuku ihotaka o te tūkino i te huka e noho manaaki ana i Hūrae 2024. Tērā te pūroko e mea nei ko te huka whaikaha tētahi rōpū matua i whakatakawhenuahia ki tēnei kino i roto i kā tau, otirā he wheako tūkino, he wheako manaakikore, pērā i te tūkino tinana, tūkino hinekaro, me te taitōkai. Waihoki, i puta i te Kaikōmihana Hauora me te Whaikaha tāna pūroko mō kā amuamu ki kā ratoka tautoko whaikaha noho whare, me te aha, ū atu ana te tūkino, te manaakikore i kā whaitua kāika iti nei i roto i te pūnaha DSS.
Nā, ko kā putaka tohutohu i kā pūroko, ko kā kiteka e mārakerake haere ana i tēnei hurika o tā te taki-whaikaha aroturuki, me kā rāhuitaka nā te Kāwanataka, tērā i whakatumatuma ai i te Kotahitaka DPO me te rōpū aroturuki. Nā, ko tōna otika atu ko te whakaroa noa ake i te hurika aroturuki tae atu ki 2025. 
Me pēhea te Pānui i kā Pūroko
Ko kā kiteka i tēnei hurika aroturuki e whakatatokohia ana ki kā kohika pūroko, kaua ko te pūroko kotahi nei. Koia ēnei ko:
· Kupu Whakataki
· [bookmark: _heading=h.1wpugy8som4l]Pūroko 1: Manatū Whaikaha
· Pūroko 2: Whiriwhiri kōrero, whiriwhiri tākata
· Pūroko 3: Kā Tautoko me kā Ratoka Whaikaha
· Pūroko 4: Oraka Whaimana
· Pūroko 5: He Whakarāpopoto Tohutohu
He mea hoahoa tēnei tuhika kupu whakataki hai whakatau i te āhuataka ki tā te Taki-Whaikaha Aroturuki i te UNCRPD i Aotearoa - Kā Tautoko me kā Ratoka Whaikaha. He nui kā kupu kai kā Pūroko Aroturuki 1-5 mō te hōhonu, mō te whaiwhakaaro ki te pūnaha tautoko me kā ratoka whaikaha e tika ana, e hākai ana, kia kaua rawa e huri tuarā.

